钦定古今图书集成/明伦汇编/官常典/第096卷 > 寿王京
## 钦定古今图书集成/明伦汇编/官常典/第096卷 > 寿王京

按《金史宋王宗望传》：“宗望子京，本名忽鲁，以宗室子
累迁特进，天德二年，除翰林学士承旨，兼修国史，加
开府仪同三司，迁工部尚书，改礼部兵部，判大宗正
事，封曹王，除河间尹。正隆二年，例封沈国公，北京留
守，以丧去官，起复益都尹。六年，坐违制，立春日与徒
单贞饮酒，降滦州刺史。未几，改绛阳军节度使。海陵”
遣护卫忽鲁往绛州杀之，京间道走入汾州境，得免。
世宗即位，来见于桃花坞。复判大宗正事，封寿王。二
年正月戊辰朔，日食，伐鼓用币，上不视朝，减膳彻乐，
诏京代拜行礼。世宗惩创海陵疏忌宗室加礼京兄
弟情若同生，谓京等曰：“朕每见天象变异，辄思政事
之阙，寤寐自责不遑，凡事必审思而后行，犹惧独见
未能尽善，每令群臣集议，庶几无过举也。”是时，伐宋
未罢兵，用度不足，百官未给全俸，京家人数百口，财
用少。上闻之，赐金一百五十两、重彩百端，绢五百匹，
改西京留守，赐佩刀、厩马。京到西京，京妻尝召日者
孙邦荣，推京禄命。邦荣言留守官至太师，爵封王。京
问此上更无否？邦荣曰：“止于此。”京曰：“若止于此，所官
何为？”邦荣察其意，乃诈为图谶作诗，中有鹘鲁为之
语，以献于京。京曰：“后诚如此乎？”遂受其诗，再使卜之，
邦荣称所得卦有独权之兆。京复使邦荣推世宗当
生年月，家人孙小哥妄作谣言，诳惑京，如邦荣指，京
信之。京妻公寿具知其事。大定五年三月，孙邦荣上
变，诏刑部侍郎高德基、户部员外郎完颜兀古出往
鞫之，京等皆款伏。狱成，还奏，上曰：“海陵无道，使光英
在，朕亦保全之，况京等哉！”于是京夫妇特免死，杖一
百，除名，岚州楼烦县安置，以奴婢百口自随，官给上
田。遣兀古出、刘珫宣谕京，诏曰：“朕与汝皆太祖之孙，
海陵失道，翦灭宗支。朕念兄弟无几，于汝尤为亲爱，
汝亦自知之，何为而怀此心？朕念骨肉，不忍尽法，汝
若尚不思过，朕虽不加诛，天地岂能容汝也。”十年四
月，诏于楼烦县为京作第一区，月给节度廪俸。十二
年，兄德州防御使文谋反，上问皇太子、赵王允中及
宰臣曰：“京谋不轨，朕特免死，今复当缘坐，如何？”宰臣
或言京图逆，今不除之，恐“为后患。”上曰：“天下大器，归
于有德，海陵失道，朕乃得之。但务修德，馀何足虑。”太子曰：“诚如圣训。”乃遣使宣谕京诏曰：“卿兄文，旧封国
公，不任职事。朕进封王爵，委以大藩。顷在大名，以赃
得罪，止削左迁，不知恩幸，乃蓄怨心，谋不轨，罪及兄
弟。朕念宋王，皆免缘坐。文之家产应没入者，尽与卿
兄子咬住。卿宜悉此意。”二十年十一月，上问宰臣曰：
“京之罪，始于其妻妾，卜休咎。太祖诸孙，存者无几，朕
欲召置左右，不使任职，但廪给之。卿等以为何如？”皆
曰：“置之近密，臣等以为非宜。”上曰：“朕若修德，何必豫
怀疑忌。”久之，上复欲召京，宰臣曰：“京不赦之罪也。赦
之以为至幸矣，岂可复用。”上默良久，乃止。